
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

от Иван Георгиев Станев – Председател на Постоянната комисия по спорт, деца и младежки дейности /ПКСДМД/ при Общински съвет – Бургас



                Относно: Даване на съгласие за финансово подпомагане на автомобилен спортен клуб „Вромос-Рейсинг“ за организиране и провеждане на автомобилно състезание „Рали Никулден“  2026 за празника на град Бургас.
 

             УВАЖАЕМИ ОБЩИНСКИ СЪВЕТНИЦИ,

             На основание чл.73, ал. 6 от Правилника за организация и дейността на Общинския съвет, неговите комисии и взаимодействието му с общинската администрация на Община Бургас, моля да приемете за разглеждане като спешна настоящата докладна. 
        В тази връзка представям настоящата докладна записка, която е по повод постъпило в  Общински съвет Бургас искане с вх. № 08-00-18978/20.10.2026г. от Председателя на автомобилен клуб „Вромос- Рейсинг“ за финансово подпомагане на автомобилен спортен клуб „Вромос-Рейсинг“ за организиране и провеждане на автомобилно състезание „Рали Никулден“ 2026 за празника на град Бургас.
    След повече от четири години усилия Българска Федерация по автомобилен спорт е възстановила лиценза си, което дава възможност на спортните клубове по автомобилен спорт да  възобновят състезателната си дейност, а също така  да провеждат  спортни събития.
	АСК „ Вромос – Рейсинг“ е спортен клуб с утвърдени традиции и успехи в автомобилния спорт. Повече от 20 години бургаския клуб е бил организатор на емблематичното и традиционно за Община Бургас мероприятие – „Рали Писта Бургас“, което се радваше на голям обществен интерес от всички граждани и любители на този спорт.
  Финансовото подпомагане за организационни дейности за провеждане на автомобилното състезание „Рали Никулден“ 2026  са следните :
· Обезпечаване сигурността на събитието, което е най-важната и основна част за този спорт, включващо разходи за охрана от ОДМВР- Бургас;
· За задължителни средства : времеизмерване, медицинско обезпечаване (лекар и линейка), пожарна безопасност; маршали и съдии; заграждения и осигуряване на еко тоалетни с оглед очаквания голям брой зрители около 5 000 души;
· Предметни награди, сцена и озвучаване. 
	 След направени разчети предлагам да бъдат предоставени средства в размер на 3000 евро (три хиляди евро).
             Средствата за финансово подпомагане на спортната проява  ще бъдат за сметка на предвидения бюджет за спорт и останалия финансов ресурс по т. 6 на Приложение №13.4 „Субсидиране на други дейности в спорта през 2026г.“- „Финансови средства за рекламни материали за награждаване на спортисти и официални гости в сферата на спорта“.
	
Във връзка с чл.6 от Закона за физическото възпитание и спорта, налице е основание да бъде осигурена подкрепа за посочената спортна проява. Поради кратките срокове, свързани с подготовката и осигуряването на необходимия финансов ресурс в обществен интерес, моля на основание чл.60, ал.1 от Административнопроцесуалния кодекс, да се допусне предварително изпълнение на решението. 

Предвид гореизложеното и на основание чл. 21, ал. 1, т. 8  във връзка с чл.17, ал.1, т.10,  и ал. 2 от Закона за местното самоуправление и местната администрация, предлагам Общински съвет - Бургас да вземе следното:




РЕШЕНИЕ:

Ⅰ. Одобрява  финансово подпомагане  от бюджета за спорт по направление други дейности в спорта, т.6 на Приложение №13.4 „Финансови средства за рекламни материали за награждаване на спортисти и официални гости в сферата на спорта“ - финансиране в размер на 3 000 евро  (три хиляди евро) на  Автомобилен спортен клуб „Вромос - Рейсинг“ Бургас за организиране и провеждане на автомобилно състезание „Рали Никулден“ 2026 за празника на град Бургас.

II. На основание чл. 60, ал. 1 от Административнопроцесуалния кодекс, допуска предварително изпълнение на решението.
  
Приложение:
Съгласно текста.


С уважение,

ИВАН СТАНЕВ
  
Председател на ПКСДМД
при Общински съвет – Бургас
